Amerikkalaisyrittäjä perusti Suomeen luksussaaren, jonne pääsevät vain naiset – Kristina Rothille tulvii nyt vihapostia ”mieskiellosta”

Kristina Roth osti Tammisaaren edustalta saaren, jota hän modernisoi luksusluokan retriittien pitopaikaksi – vain naisille.

Kristina Roth osti saarensa Tammisaaren saaristosta viime vuonna. Hän ei halua kertoa tarkkaa sijaintia julkisuuteen.­

Kansainvälisessä lehdistössä on viime päivinä ihmetelty pientä raaseporilaista mökkisaarta, johon avautuu tulevana kesänä vain naisille tarkoitettu luksuslomakohde.

Miehillä ei ole sinne asiaa, ja naisetkin seulotaan hakemusten perusteella. Sosiaalisen median päivitysten perusteella valitut pääsevät osaksi hymyilevien naisten kansainvälistä joukkoa, jossa kannustetaan kavereita ja autetaan vaikkapa perustamaan yrityksiä.